'กรุงไทย'เลิกเคพีไอปล่อยกู้
กรุงไทยรับปีใหม่เลิกใช้เคพีไอวัดผลปล่อยสินเชื่อ เน้นคุณภาพ ไม่เน้นปริมาณ
1 ม.ค. 2559

กรุงไทยรับปีใหม่เลิกใช้เคพีไอวัดผลปล่อยสินเชื่อ เน้นคุณภาพ ไม่เน้นปริมาณ
นายวรภัค ธันยาวงษ์ กรรมการผู้จัดการ ธนาคารกรุงไทย เปิดเผยว่า ในปี 2559 ธนาคารจะปรับปรุงงานในหลายด้าน โดยจะเน้นออกผลิตภัณฑ์ที่สร้างผลตอบแทนให้สูงขึ้น จึงไม่เน้นปริมาณการปล่อยสินเชื่อแต่จะเน้นเรื่องคุณภาพ ดังนั้นในปีนี้สินเชื่อจะไม่ขยายตัวมากจะขยายตัว 1 ถึง 1.5 เท่าของอัตราการขยายตัวของเศรษฐกิจ (จีดีพี) เท่านั้น
"การออกผลิตภัณฑ์ที่สร้าง ผลตอบแทนมากขึ้น จะทำให้ธนาคารจะรักษาความสามารถในการทำกำไรเอาไว้ได้ นอกจากนี้จึงจะเลิกระบบเคพีไอ วัดผลงานพนักงานจากยอดปล่อยกู้" นายวรภัค กล่าว
ทั้งนี้ เชื่อว่าจำนวนหนี้ที่ไม่ก่อให้เกิดรายได้ (เอ็นพีแอล) ของธนาคารจะเริ่มสงบลงแล้ว หลัง จากได้ปรับกระบวนการให้สินเชื่อรายย่อยและเอสเอ็มอี โดยธนาคารมีเอ็นพีแอลเพิ่มขึ้น 1.1 หมื่น ล้านบาท จากสินเชื่อรายย่อย ซึ่งถือว่าอยู่ในระดับที่ต่ำเมื่อเทียบกับธนาคารอื่น
ด้านลูกค้าธุรกิจธนาคารก็ไม่เน้นสินเชื่อมากนัก แต่จะดึงลูกค้ากลุ่มนี้ให้มาใช้บริการทางการเงินอื่น ๆ เช่นบริหารเงินสดหรือบริหารความเสี่ยง
สำหรับการก้าวขึ้นสู่การเป็นธนาคารทางดิจิทัล (ดิจิทัลแบงก์กิ้ง) ขณะนี้ธนาคารกำลังปรับปรุงระบบ และยังไม่ไกลที่จะขึ้นแท่นของผู้นำทางดิจิทัลแบงก์กิ้ง แต่ได้ตั้งเป้าหมายว่าภายในปี 2561 ธนาคารจะปรับการทำกำไรให้ได้มากขึ้นนั่นหมายถึงสามารถเพิ่มประสิทธิภาพการทำงานได้ดียิ่งขึ้นไปอีก
"ปัจจุบันอายุเฉลี่ยของพนักงานธนาคารกรุงไทยลดลงเหลือ 49 ปี จากเดิมที่เกิน 50 ปีขึ้นไป ทำให้เป็นองค์กรที่กระฉับกระเฉง ดูทันสมัยขึ้น จากการทำสำรวจความพึงพอใจของลูกค้า พบว่าลูกค้ามีความพอใจกับบริการและผลิตภัณฑ์ของธนาคารมากขึ้น" นายวรภัค กล่าว
อย่างไรก็ดี ในอนาคตเมื่อธุรกรรมธนาคารทางอินเทอร์เน็ตมีมากขึ้น ลูกค้าจะใช้บริการนอกสาขามากขึ้น บทบาทของสาขาก็จะเปลี่ยนไปเป็นที่ปรึกษา แนะนำ ในเรื่องผลิตภัณฑ์และบริการต่างๆ ทำให้ธนาคารไม่ต้องเร่งเปิดสาขาเหมือนเดิม แต่ต้องมีสาขาในทุกจังหวัดและทุกจุดที่มีลูกค้าหนาแน่น